Հավելված

Հայաստանի Հանրապետության Կոտայքի մարզի Ծաղկաձոր համայնքի ավագանու

2025 թվականի փետրվարի 11- ի

Թիվ 15 որոշման

Փոփոխությունները

Ծաղկաձոր համայնքի ավագանու

2025 թվականի հուլիսի 11- ի

Թիվ 87 որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՈՏԱՅՔԻ ՄԱՐԶԻ ԾԱՂԿԱՁՈՐ ՀԱՄԱՅՆՔԻ 2025 ԹԱԿԱՆԻ ԿԱՄԱՎՈՐ ԽՆԴԻՐՆԵՐԸ, ԴՐԱՆՑ ԼՈՒԾՄԱՆՆ ՈՒՂՂՎԱԾ ՍԵՓԱԿԱՆ ԼԻԱԶՈՐՈՒԹՅՈՒՆՆԵՐԸ, ԴՐԱՆՑ ԻՐԱԿԱՆԱՑՄԱՆ ԿԱՐԳԸ ԵՎ  ԱՆՀՐԱԺԵՇՏ ՖԻՆԱՆՍԱԿԱՆ ՄԻՋՈՑՆԵՐԸ**

1. Սույն կարգով սահմանվում են Հայաստանի Հանրապետության Կոտայքի մարզի Ծաղկաձոր համայնքի (այսուհետ` համայնքի) կամավոր խնդիրները, դրանց լուծմանն ուղղված սեփական լիազորությունները, դրանց իրականացման կարգը և անհրաժեշտ ֆինանսական միջոցները:   
 2. Համայնքի կամավոր խնդիրները ուղղակիորեն պայմանավորված չեն համայնքային կյանքի բնականոն ընթացքի հետ։ Դրանք կարող են իրականացվել, միայն պարտադիր խնդիրների լուծման համար անհրաժեշտ ֆինանսական միջոցներից բացի, հավելյալ ֆինանսական միջոցների առկայության դեպքում:   
 3. Յուրաքանչյուր տարի կամավոր խնդիրների իրականացման համար համայնքի բյուջեից հատկացվող ֆինանսական միջոցների չափը չի կարող գերազանցել այդ տարվա համայնքի բյուջեով նախատեսված սեփական եկամուտների 2%-ը:   
 4. Համայնքի կամավոր խնդիրներ են սահմանվում՝   
 1) համայնքի սոցիալապես անապահով ընտանիքներին աջակցությունը.

2) առողջական խնդիրներ և բուժման կարիք ունեցող բնակիչներին աջակցություն,

3) արտակարգ իրավիճակից (բնական, տեխնածին աղետ) տուժած բնակչին (ընտանիքին) աջակցություն,

4) բազմազավակ ընտանիքներին աջակցության,   
 5) ծառայության ընթացքում զոհված կամ հաշմանդամ դարձած զինծառայողների անապահով ընտանիքներին աջակցությունը,

6) Հայրենական մեծ պատերազմի և արցախյան պատերազմի մասնակիցներին և հաշմանդամներին աջակցություն,

7) Համայնքում հաշվառված և բնակվող բարձրագույն ուսումնական հաստատությունների բարձր առաջադիմություն /ըստ ուսումնական հաստատության սահմանված սանդղակի 80 և ավել տոկոս / ունեցող ուսանողներին դրամական աջակցություն.

8) Համայնքում հաշվառված և բնակվող Հայաստանի Հանրապետության, Եվրոպայի,Աշխարհի առաջնություններում պատվավոր 3 հորիզոնականներում տեղեր գրաված մարզիկներին պարգևատրում.

9) Դպրոցական առարկայական օլիմպիադաների հանրապետական փուլում 1-ին, 2-րդ, 3-րդ տեղեր զբաղեցրած սովորողներին պարգևատրում։

5. Որպես համայնքի կամավոր այլ խնդիր ավագանու կողմից սահմանելու համար առաջարկություն կարող են նախաձեռնել համայնքի ղեկավարը, համայնքի ավագանու անդամները, բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտներ:   
 6. Այն դեպքում, երբ կամավոր խնդրի սահմանումը նախաձեռնում է համայնքի ղեկավարը կամ համայնքի ավագանու անդամը, նախաձեռնողը համայնքի ավագանու քննարկմանն է ներկայացնում կամավոր խնդրի սահմանման վերաբերյալ առաջարկությունը` նշելով դրա նպատակը, իրականացման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր, եթե դրանք առկա են:   
 7. Այն դեպքում, երբ կամավոր խնդրի սահմանելու առաջարկությունը նախաձեռնում են բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտները, ապա վերջիններիս կողմից լիազորված ներկայացուցիչը համայնքի ղեկավարին է ներկայացնում կամավոր խնդրի սահմանման վերաբերյալ դիմում` նշելով դրա նպատակը և անհրաժեշտության հիմնավորումը, խնդրի կարգավորման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր, եթե դրանք առկա են:

8. Սույն կարգի 4-րդ կետում սահմանված կամավոր խնդիրների լուծման նպատակով համայնքի ղեկավարի սեփական լիազորություններն են՝   
 1) իրականացնում է համայնքում սոցիալապես անապահով ընտանիքներին՝ ավագանու սահմանած չափորոշիչներին համապատասխան, սոցիալական աջակցություն ցուցաբերելու գործընթացը.   
 2) սույն կարգով սահմանված դրույթներին համապատասխան, որոշում է կայացնում սոցիալական աջակցություն տրամադրելու վերաբերյալ.   
 3) սահմանաված կարգով ընթացք է տալիս սույն կարգի 6-րդ և 7-րդ կետերով նախատեսված նախաձեռնություններին։   
 9. Սույն կարգի 4-րդ կետում սահմանված կամավոր խնդիրների լուծման նպատակով սոցիալական աջակցությունը տրամադրվում է

1. համայնքի սոցիալական աջակցության կարիք ունեցող բնակչին կամ ընտանիքին,
2. առողջական խնդիրներ և բուժման կարիք ունեցող բնակիչներին,
3. արտակարգ իրավիճակից (բնական, տեխնածին աղետ) տուժած բնակչին (ընտանիքին),
4. Բազմազավակ՝ աջակցության կարիք ունեցող ընտանիքներին,
5. ծառայության ընթացքում զոհված կամ հաշմանդամ դարձած զինծառայողների անապահով ընտանիքներին,
6. Հայրենական մեծ պատերազմի և արցախյան պատերազմի մասնակիցներին և հաշմանդամներին կամ նրանց ընտանիքներին:

10. Սույն կարգով սահմանված կամավոր խնդիրների լուծման նպատակով բյուջեի համապատասխան հոդվածներից տրամադրվում է սոցիալ-վերականգնողական օգնություն՝ դրամական հատուցմամբ, համայնքի բնակչի բուժման և հրատապ վիրահատության նպատակով:

Շահառու կարող են լինել հետևյալ թիրախային խմբերը:

1. Ընտանիքում խնամառու (անչափահաս, հաշմանդամության 1-ին, 2-րդ խումբ ունեցղ, ֆունկցիոնալության սահմանափակման բարձր միավոր ունեցող, 75 և ավելի տարեկան), կամ ոչ աշխատունակ անձանց և աշխատունակների հարաբերակցության բարձր ցուցանիշի առկայություն ունեցող անձանց,
2. միայնակ կամ անժառանգ տարեցներին,
3. հաշմանդամության առաջին կամ երկրորդ խումբ կամ ֆունկցիոնալության ծանր կամ խորը սահմանափակում ունեցող անձանց,
4. հրատապ արձագանք պահանջող իրավիճակում հայտնված անձանց,
5. ծնողազուրկ կամ միակողմանի ծնողազուրկ երեխաներին,
6. միայնակ մոր երեխաներին:

Սոցիալ-վերականգնողական հատուցման չափը սահմանել առավելագույնը համայնքի բնակչի բուժման ծախսերի նպատակով մինչև 100000 ՀՀ դրամ, համայնքի բնակչի հրատապ վիրահատության նպատակով մինչև 300000 ՀՀ դրամ:

1. Համայնքում հաշվառված և բնակվող բարձրագույն ուսումնական հաստատությունների բարձր առաջադիմություն /ըստ ուսումնական հաստատության սահմանված սանդղակի 80 և ավել տոկոս / ունեցող ուսանողներին տրամադրվում է դրամական աջակցություն /կրթաթոշակ/՝ ամսական **10 000** Հայաստանի Հանրապետության դրամի չափով /համապատասխան փաստաթղթեր ներկայացնելու դեպքում/ ։
2. Համայնքում հաշվառված և բնակվող Հայաստանի Հանրապետության, Եվրոպայի, Աշխարհի առաջնություններում պատվավոր 3 հորիզոնականներում տեղեր գրաված մարզիկներին պարգևատրում /համապատասխան փաստաթղթեր ներկայացնելու դեպքում/ ․

1) Օլիմպիական խաղերի ոսկե, արծաթե, բրոնզե մեդալակիրներ՝ 300 000 Հայաստանի Հանրապետության դրամ,

2) Աշխարհի առաջնության ոսկե, արծաթե, բրոնզե մեդալակիրներ - 250 000 Հայաստանի Հանրապետության դրամ

3) Եվրոպայի առաջնության ոսկե, արծաթե, բրոնզե մեդալակիրներ - 200 000 Հայաստանի Հանրապետության դրամ

4) Հայաստանի Հանրապետության առաջնություն՝

ա) 1-ին տեղ-50 000 Հայաստանի Հանրապետության դրամ,

բ) 2-րդ տեղ -40 000 Հայաստանի Հանրապետության դրամ,

գ) 3-րդ տեղ - 30 000 Հայաստանի Հանրապետության դրամ։

13․ Համայնքում հաշվառված և բնակվող դպրոցական առարկայական օլիմպիադաների հանրապետական փուլում 1-ին, 2-րդ, 3-րդ տեղեր զբաղեցրած սովորողներին պարգևատրում/համապատասխան փաստաթղթեր ներկայացնելու դեպքում/ ․

1) 1-ին տեղ- 50 000 Հայաստանի Հանրապետության դրամ,

2) 2-րդ տեղ- 40 000 Հայաստանի Հանրապետության դրամ,

3) 3-րդ տեղ - 30 000 Հայաստանի Հանրապետության դրամ։

14. Բացառիկ դեպքերում՝ արտակարգ կամ չնախատեսված իրավիճակների առաջացմամբ պայմանավորված, հրատապ աջակցություն ցուցաբերելու անհրաժեշտության դեպքում, համապատասխան փաստաթղթեր ներկայացնելու դեպքում, կարող է տրամադրվել մինչև **200 000** (երկու հարյուր հազար) Հայաստանի Հանրապետության դրամի չափով աջակցություն:

15. Սոցիալական աջակցություն ցուցաբերելու դեպքում գումարը չի տրամադրվում, աջակցությունը իրականացվում է համապատասխան ծառայությունների միջոցով:   
 Դրամական հատուցումը տրամադրվում է կազմակերպություններին՝ դրանց կողմից մատուցված ծառայությունների ամբողջական կամ մասնակի հատուցման նպատակով դրամական փոխանցումների միջոցով :

16. Սոցիալական աջակցություն կարող է տրամադրվել նաև ոչ դրամական ձևով։   
 17. Մեկ բյուջետային տարվա ընթացքում միևնույն անձը (ընտանիքը) սոցիալական աջակցությունից կարող է օգտվել մեկ անգամ:

18․ Սույն կարգի 9-րդ կետում սահմանված կամավոր խնդիրների լուծման նպատակով սոցիալական աջակցությունը տրամադրվում է ավագանու 2023 թվականի դեկտեմբերի 21-ի թիվ 147-Լ որոշմամբ սահմանած չափորոշիչներին համապատասխան՝ համայնքի բնակիչներին, համապատասխան փաստաթղթերի ներկայացման դեպքում:

19 . Սոցիալական աջակցությունից չեն կարող օգտվել Ծաղկաձոր համայնքի բնակիչ չհանդիսացող քաղաքացիները, ինչպես նաև համայնքի ղեկավարը, ավագանու անդամը, համայնքապետարանի աշխատակազմի աշխատակիցը, համայնքային ենթակայության կազմակերպության ղեկավար պաշտոններում աշխատողները, ինչպես նաև վերջիններիս հետ մերձավոր ազգակցությամբ կամ խնամիությամբ կապված անձիք (ծնող, ամուսին, զավակ, թոռ, եղբայր, քույր), եթե նրանք վարում են համատեղ տնտեսություն: